Portofin (poexia)

Opera letiaia in zeneise Doardo Firpo

Portofin 

O monte o va zù sensa un ærboo

ma l'érica fiorïa

a mette un sprusso pàllido into zerbo

E andemmo pe l'äia tranquilla

leggeri in scê rocce marinn-e

anche e prìe pâ che ô sàccian

d'ëse ciù vixinn-e a-o çê:

se dieiva che respïan

comme l'erba ch'ò da-i pê.

Ecco che spóntan i pin!

Son càreghi de pigne e candeiette

e me pan tutti ærboëti de Natale.

Tutti son fermi e càntan sensa vento.

Se ammiemmo in basso, lontan,

in sciô cian verde marin,

veddemmo un gianco pontin

ch'o va desperso sbandòu;

o l'é un öchin e o ne pâ

unna farfalla in sce'n pròu.

E ròcce do golfetto

sprofóndan inte l'ægua de smeraldo,

e o sô ch'o ven zù pàllido

da-e ombre de pinete

o mette un freido de lunn-a

a-i bassifondi incantæ.

Chinâ à San Fruttuoso

a-o nasce da mattin

ò l'imprescion de cazze

dentro à un fiore marin 

Categorîa:Conponiménti in lìgure